Taakmaglid se moordenaars nog op vrye voet | Netwerk24
Deur Warda Meyer 17 Februarie 2020 12:28
Die polisie is steeds op soek na vier mans wat verlede Donderdagaand 'n konstabel in die polisie se spesiale taakmag in die Wes-Kaap tydens 'n huisinbraak in Mfuleni geskiet het.
Konst. Mlungisi Kidwell Ranaka (38) en sy vriendin is by sy huis in Tsazostraat in Mfuleni deur die mans oorrompel wat sy dienspistool geëis het.
Volgens die polisie het die voorval omstreeks 21:15 gebeur en het 'n familielid van die polisieman se vriendin aangedui die inbrekers het haar uitgevra oor die polisieman se vuurwapen.
Konst. Mlungisi Kidwell Ranaka (38) wat doodgeskiet is. Foto: Verskaf
Die rowers het Ranaka in die kop geskiet toe hy nie sy vuurwapen kon gee nie.
Volgens die polisie het die rowers in 'n silwer Toyota Avanza gevlug nadat hulle twee selfone, 'n polisieselfoon en twee televisiestelle gebuit het.
Die polisieman is in 'n hospitaal in Kuilsrivier dood verklaar.
Ranaka is oorspronklik van Willowvale in die Oos-Kaap en is al 12 jaar in die polisiediens, waarvan hy agt jaar in die spesiale taakspan in Kaapstad was.
Kol. Brenda Muridili, nasionale polisiewoordvoerder, sê niemand is nog in verband met die moord in hegtenis geneem nie en speurders is besig om alle leidrade op te volg.